《戏作客从中州来》
宋代·吕陶

客从中州来，有旨谪岭外。道由长沙郡，行李极狼狈。

地主恶迁客，不许宿阛阓。驰逐使之出，威势如下礌。

我嗟伏蒲君，力小忠謇大。一言犯雷霆，万里窜江海。

方当困羁旅，复尔招咎悔。谁为守者谋，义理亦甚昧。

人道异邪正，天时分否泰。外物慎取舍，中扃权利善。

小人衒迎合，君子耻附会。如何鄙流放，辄欲登善最。

所持况轻货，安可迁重贿。恶名被诸身，巨衾不可盖。

羞色睟于面，洪水安能靧。尝闻贤人生，希阔须异代。

声华无今昔，趣尚一进退。李唐距圣宋，乃有二徐晦。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。